Učenički dom Hrvatski učiteljski konvikt

Zagreb, Klaićeva 56
PRAVILNIK O PROVEDBI POSTUPAKA

JEDNOSTAVNE NABAVE

Zagreb, ______________ 2026.

Na temelju članka 15. stavka 2. Zakona o javnoj nabavi (Narodne novine, br. 120/16., 114/22., 48/26.) i članka 23. Statuta Učeničkog doma Hrvatski učiteljski konvikt, Domski odbor  Učeničkog doma Hrvatski učiteljski konvikt na ​​___. sjednici održanoj __________________ 2026. godine donosi
PRAVILNIK

O PROVEDBI POSTUPAKA JEDNOSTAVNE NABAVE

OPĆE ODREDBE
Članak 1.

(1) Ovim Pravilnikom o provedbi postupaka jednostavne nabave (u daljnjem tekstu: Pravilnik) uređuje se postupak nabave roba, usluga i radova za potrebe Učeničkog doma Hrvatski učiteljski konvikt kao Naručitelja (u daljnjem tekstu: Naručitelj) za koje ne postoji obveza provedbe postupaka javne nabave sukladno odredbama Zakona o javnoj nabavi, odnosno čija je procijenjena vrijednost nabave manja od 50.000,00 eur bez PDV-a za robu i usluge te provedbu projektnih natječaja, odnosno manja od 100.000,00 eur bez PDV-a za radove (u daljnjem tekstu: jednostavna nabava).
(2) Komunikacija i svaka druga razmjena informacija između Naručitelja i gospodarskih subjekata te ostalih dionika u postupku nabave obavlja se na dokaziv način, putem odgovarajućeg modula Elektroničkog oglasnika javne nabave Republike Hrvatske (u daljnjem tekstu: EOJN RH) ili putem elektroničke pošte (u daljnjem tekstu: elektronička dostava). Elektronička komunikacija mora se provoditi na način koji osigurava jednak tretman gospodarskih subjekata, integritet podataka, povjerljivost poslovnih informacija i mogućnost dokumentiranja poduzetih radnji
(3) U provedbi postupaka jednostavne nabave, osim propisanog ovim Pravilnikom, na odgovarajući način primjenjuju se odredbe posebnih propisa odnosno važećih zakonskih i podzakonskih propisa, a koji se odnose na pojedini predmet nabave u smislu posebnog zakona, kao i odredbe primjenjivih općih i posebnih akata Naručitelja.

Članak 2.

(1) U provedbi postupaka nabave iz članka 1. ovog Pravilnika, Naručitelj je obvezan poštovati temeljna načela javne nabave, odnosno načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti, načelo transparentnosti kao i ostala primjenjiva načela.

(2) Naručitelj je u provedbi postupaka jednostavne nabave dužan postupati pažnjom dobrog gospodarstvenika  u svrhu zakonitog, namjenskog i svrhovitog trošenja proračunskih sredstava.
Članak 3.

(1) Naručitelj se u provedbi postupaka jednostavne nabave obvezuje poduzimati sve prikladne mjere o prepoznavanju, sprječavanju i uklanjanju sukoba interesa, te u tu svrhu postupa sukladno odredbama članaka 75. do 83. Zakona o javnoj nabavi.
PRIPREMNE AKTIVNOSTI POSTUPAKA NABAVE
Članak 4.

(1) Naručitelj planira nabavu roba, usluga i radova u skladu s potrebama za obavljanje odgojno-obrazovne djelatnosti, odnosno djelatnosti upisanih u sudski registar te u skladu s raspoloživim financijskim sredstvima.

(2) Postupci jednostavne nabave moraju biti usklađeni s Planom nabave Naručitelja, izuzev predmeta nabave procijenjene vrijednosti manje od 5.000,00 eur bez PDV-a.

(3) Prilikom planiranja nabave Naručitelj uzima u obzir procijenjenu vrijednost nabave, planirano razdoblje provedbe nabave, potrebe za istovrsnim robama, uslugama ili radovima tijekom kalendarske godine.

(4) Ako tijekom godine nastane potreba za nabavom koja nije bila planirana, postupak se može provesti nakon odgovarajuće izmjene ili dopune Plana nabave, osim kada posebnim propisom nije drukčije određeno.

(5) Planiranje nabave provodi se na način koji omogućuje učinkovito i racionalno korištenje sredstava te sprječavanje neopravdanog dijeljenja predmeta nabave.

Članak 5.
(1) Predmet nabave mora se opisati na jasan, nedvojben, potpun i neutralan način koji osigurava usporedivost ponuda u pogledu uvjeta i zahtjeva koji su postavljeni.

(2) Opis predmeta nabave ne smije pogodovati određenom gospodarskom subjektu.

(3) Procijenjena vrijednost nabave određuje se prije pokretanja postupka bez poreza na dodanu vrijednost (PDV-a).

(4) Pri određivanju procijenjene vrijednosti uzima se u obzir ukupna vrijednost svih istovrsnih roba, radova ili usluga koje se planiraju nabaviti tijekom razdoblja za koje se nabava provodi.

(5) Nije dopušteno umjetno dijeliti predmet nabave radi izbjegavanja primjene Zakona ili ovoga Pravilnika.

Članak 6.
(1) Prije pokretanja postupka jednostavne nabave Naručitelj može provesti analizu tržišta radi utvrđivanja procijenjene vrijednosti nabave, dostupnosti robe, usluga ili radova na tržištu te pripreme dokumentacije o nabavi.

(2) Za nabavu robe i usluga procijenjene vrijednosti veće od 25.000,00 eura te za nabavu radova procijenjene vrijednosti veće od 45.000,00 eura Naručitelj u pravilu provodi analizu tržišta prije pokretanja postupka jednostavne nabave.

(3) Analiza tržišta može uključivati osobito prikupljanje informacija o tržišnim cijenama, pregled javno dostupnih kataloga, cjenika i internetskih stranica, prikupljanje informacija od gospodarskih subjekata, korištenjem podataka iz prethodno provedenih postupaka nabave, javno dostupnih registara ugovora ili drugih relevantnih izvora.

(4) Podaci prikupljeni analizom tržišta dokumentiraju se u bilješci ili drugom odgovarajućem dokumentu koji se prilaže dokumentaciji postupka jednostavne nabave.
Članak 7.
(1) Vrijednosni pragovi u smislu ovog Pravilnika su sljedeći: 

· Postupci jednostavne nabave procijenjene vrijednosti manje od 5.000,00 eur bez PDV-a,
· Postupci jednostavne nabave procijenjene vrijednosti jednake ili veće od 5.000,00 eur bez PDV-a, a manje ili jednake od 25.000,00 za robu i usluge, odnosno 45.000,00 eur bez PDV-a za radove,
· Postupci jednostavne nabave procijenjene vrijednosti veće od 25.000,00 eur bez PDV-a za nabavu roba i usluga,
· Postupci jednostavne nabave procijenjene vrijednosti veće od 45.000,00 eur bez PDV-a za nabavu radova.
Članak 8.
(1) Pripremu i provedbu postupaka jednostavne nabave koji se provode putem Modula jednostavne nabave provodi Stručno povjerenstvo Naručitelja od najmanje dva člana koje odlukom imenuje ravnatelj.
(2) Članovi stručnog povjerenstva ne moraju biti zaposlenici Naručitelja.

(3) Članovi stručnog povjerenstva pripremaju i provode postupak jednostavne nabave, a osobito pripremaju dokumentaciju o nabavi, pregledavaju i ocjenjuju ponude, sastavljaju zapisnik, predlažu donošenje odluke o odabiru ili poništenju, sve u skladu s obvezama iz predmetne Odluke o imenovanju stručnog povjerenstva.

PROVEDBA POSTUPAKA NABAVE PREMA VRIJEDNOSNIM PRAGOVIMA
Članak 9.

(1) Kod nabave robe, usluga i radova procijenjene vrijednosti manje od 5.000,00 eur bez PDV-a, Naručitelj će tražiti najmanje jednu (1) ponudu, dok sam broj ponuda ovisi o složenosti predmeta nabave. 

(2) Komunikacija između Naručitelja i gospodarskih subjekata se vrši putem e-pošte i/ili modula EOJN RH, ako je takav način komunikacije određen u zahtjevu za dostavu ponuda.
Članak 10.
(1) Kod nabave robe, usluga i radova procijenjene vrijednosti jednake ili veće od 5.000,00 eur, a manje ili jednake od 25.000,00 eur bez PDV-a za robu i usluge, odnosno 45.000,00 eur bez PDV-a za radove, Naručitelj provodi postupak jednostavne nabave putem modula EOJN RH pri čemu Naručitelj slobodno bira vrstu postupka i to:
· putem poziva odabranim gospodarskim subjektima ili 

· putem javne objave poziva. 
(2) Poziv se u slučaju iz prethodnog stavka ovog članka šalje prema najmanje tri (3) gospodarska subjekta, dok sam broj gospodarskih subjekata ovisi o složenosti predmeta nabave. 

(3) Iznimno, iz razloga žurnosti ili drugih detaljno obrazloženih i opravdanih razloga, ako realizaciju predmeta nabave najučinkovitije može izvršiti određeni gospodarski subjekt, Naručitelj može tražiti ponudu samo od tog gospodarskog subjekta.

(4) Sva komunikacija između Naručitelja i gospodarskih subjekata, u okviru ovog članka, se vrši putem modula EOJN RH, osim u dijelu u kojem sustav dopušta ili zahtijeva drugačije postupanje.
Članak 11.

(1) Za nabavu roba i usluga procijenjene vrijednosti veće od 25.000,00 eur bez PDV-a, te za nabavu radova procijenjene vrijednosti veće od 45.000,00 eur bez PDV-a, a do pragova javne nabave iz članka 1. ovog Pravilnika, Naručitelj provodi postupak jednostavne nabave putem modula EOJN RH i to putem javne objave poziva. 

(2) Sva komunikacija između Naručitelja i gospodarskih subjekata, u okviru ovog članka, se vrši putem EOJN, osim u dijelu u kojem sustav dopušta ili zahtijeva drugačije postupanje.

Članak 12.

(1) Iznimno od članka 11. ovog Pravilnika, Naručitelj nije obvezan provesti javnu objavu putem modula EOJN RH već se isti provodi sukladno članku 10. ovoga Pravilnika:

a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni

b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:

· ako je predmet nabave stvaranje ili stjecanje jedinstvenog umjetničkog djela ili umjetničke izvedbe

· ako iz tehničkih razloga predmet nabave može isporučiti samo određeni gospodarski subjekt ili 

· ako je to nužno radi zaštite isključivih prava, uključujući prava intelektualnog vlasništva

c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.

(2) Razlozi za primjenu iznimke iz prethodnog stavka ovoga članka moraju biti jasno navedeni i obrazloženi u dokumentaciji postupka i objavi jednostavne nabave u modulu EOJN RH.
OPĆI UVJETI U POSTUPCIMA
Članak 13.

(1) Poziv na dostavu ponuda mora sadržavati sve podatke potrebne gospodarskim subjektima za dostavu valjane i usporedive ponude.

(2) Poziv za dostavu ponuda obvezno sadrži: podatke o Naručitelju (naziv, sjedište, OIB, osoba zadužena za kontakt), evidencijski broj nabave, vrstu postupka, procijenjenu vrijednost nabave, opis, količinu i tehničke specifikacije predmeta nabave (troškovnik), rok za dostavu ponude, mjesto i rok izvršenja te kriterij za odabir.
(3) Kriterij za odabir ponude mogu biti najniža cijena valjane ponude ili ekonomski najpovoljnija ponuda. U okviru cijene Naručitelj uspoređuje cijene ponuda bez PDV-a. Podaci o kriteriju odabira navode se u Pozivu na dostavu ponude. 
(4) Naručitelj u Pozivu na dostavu ponude može odrediti osnove za isključenje i uvjete sposobnosti ponuditelja.

(5) Naručitelj može od gospodarskih subjekata zahtijevati dostavu jamstva za ozbiljnost ponude, u iznosu ne većem od 3% procijenjene vrijednosti nabave, kao i druga jamstva definirana člankom 214. Zakona o javnoj nabavi. Naručitelj je obvezan vratiti ponuditeljima dostavljeno jamstvo nakon završetka postupka jednostavne nabave ili istekom ugovora, ovisno o kojem se jamstvu radi, a presliku jamstva pohraniti.

(6) Naručitelj u postupcima jednostavne nabave može odrediti predmete nabave kao i dati prednost proizvodima i uslugama koji imaju veću vrijednost u pogledu zelene nabave te energetski učinkovite nabave.

(7) U postupcima u kojima je to primjenjivo, Naručitelj je u Pozivu za dostavu ponuda obvezan odrediti uvjete pristupa podacima i informacije o mjerama sukladno propisima o kibernetičkoj sigurnosti.
ROKOVI DOSTAVE PONUDA
Članak 14.
(1) Rok za dostavu ponuda određuje Naručitelj u pozivu na dostavu ponuda, uzimajući u obzir složenost predmeta nabave i vrijeme potrebno za izradu ponude.

(2) Rok za dostavu ponude za nabavu robe, usluga i radova procijenjene vrijednosti manje od 5.000,00 eur bez PDV-a, određuje se kao primjenjivi rok, što ovisi o žurnosti i predmetu nabave, a može iznositi i minimalno jedan (1) radni dan od slanja Poziva na dostavu ponuda.

(3) Minimalni rok za dostavu ponuda za nabavu robe, usluga i radova procijenjene vrijednosti jednake ili veće od 5.000,00 EUR, a manje ili jednake 15.000,00 eur bez PDV-a, iznosi tri (3) radna dana od dana slanja Poziva na dostavu ponuda.

(4) Rok za dostavu ponuda za nabavu robe, usluga i radova procijenjene veće od 15.000,00 eur bez PDV-a, iznosi minimalno sedam (7) dana od dana slanja Poziva na dostavu ponuda.

(5) Iz razloga iznimne žurnosti, Naručitelj može odrediti i kraći rok za dostavu ponuda.

(6) Ako tijekom postupka dođe do bitne izmjene dokumentacije o nabavi, rok za dostavu ponuda produžit će se kako bi gospodarski subjekti imali dovoljno vremena za izradu ponuda.

Članak 15.
(1) Način dostave ponude određuje se u pozivu za dostavu ponude.
(2) Ponude se dostavljaju Naručitelju putem elektroničke pošte naznačene u pozivu za dostavu ponuda ili putem modula jednostavne nabave.

(3) U postupcima koji se provode putem modula jednostavne nabave EOJN RH ponude se dostavljaju isključivo putem toga sustava.

(4) Ponude zaprimljene nakon roka za dostavu ponuda neće se razmatrati.
Članak 16.
(1) Ponude zaprimljene u roku za dostavu ponuda otvaraju se nakon isteka roka za dostavu ponuda.

(2) Otvaranje ponuda nije javno.
(3) Ako je zaprimljeno više ponuda ili je postupak proveden u modulu jednostavne nabave, o pregledu i ocjeni ponuda sastavlja se zapisnik.

(4) U postupcima nabave procijenjene vrijednosti jednake ili veće od 5.000,00 EUR eur bez PDV-a, stručno povjerenstvo Naručitelja vrši pregled i ocjenu ponuda temeljem uvjeta i zahtjeva iz Poziva na dostavu ponuda, te po potrebi može pozvati ponuditelje da pojasne ili upotpune svoju ponudu. O istome se sastavlja Zapisnik o pregledu i ocjeni ponuda s nužnim podacima postupka (podaci o Naručitelju, ponuditelju i postupku nabave, broj zaprimljenih ponuda, podaci o kriterijima za odabir ponuda, rangiranje ponuda, razlozi odbijanja ponude/a, prijedlog odabira najpovoljnije ponude, ostalo po potrebi) te se donosi Odluka o odabiru s navodom odabranog ponuditelja ili Odluka o  poništenju postupka. Naručitelj može, ali nema obvezu, obrazlagati razloge poništenja postupka.

(5) Rok za donošenje Odluke o odabiru / poništenju iznosi 30 (trideset) dana od dana otvaranja ponuda.
(6) Odluku o odabiru / poništenju s preslikom Zapisnika o pregledu i ocjeni ponuda dostavlja se svakom ponuditelju na isti način kao i Poziv na dostavu ponuda.
(7) Nakon odabira najpovoljnije ponude i donošenja Odluke o odabiru pristupit će se sklapanju ugovora ili izdavanju Narudžbenice, ovisno o predmetu nabave.
Članak 17.
(1) Sve dokumente koje Naručitelj zahtijeva sukladno ovom Pravilniku ponuditelji mogu dostaviti u neovjerenoj preslici. 
PRAVNA ZAŠTITA

Članak 18.

(1) Protiv Odluke o odabiru / poništenju u postupcima procijenjene vrijednosti manje ili jednake 15.000,00 eur bez PDV-a nije dopuštena žalba niti se može uložiti prigovor. Naručitelj može sklopiti ugovor ili izdati narudžbenicu odmah nakon dostave Odluke o odabiru ponuditeljima koji su sudjelovali u postupku. 

(2) Protiv Odluke o odabiru / poništenju u postupcima procijenjene vrijednosti veće od 15.000,00 eur bez PDV-a nije dopuštena žalba, ali se može uložiti prigovor ravnatelju u roku pet (5) dana od dana slanja Odluke o odabiru / poništenju ili objave izmjene ugovora u EOJN RH u odnosu na slučajeve i okolnosti kojima se opravdava izmjena ugovora. 

(3) Prigovor mora sadržavati:
a. podatke o podnositelju prigovora (naziv ili osobno ime, OIB ili odgovarajući identifikacijski broj, ako je predviđen u nacionalnom zakonodavstvu, adresa sjedišta ili prebivališta), 
b. oznaku postupka jednostavne nabave (evidencijski broj nabave ili broj objave u  EOJN RH i naziv predmeta nabave),
c. odluku naručitelja na koju se prigovor odnosi,
d. obrazloženje činjenica i navoda na kojima se prigovor temelji (opis eventualnih nepravilnosti i obrazloženje) i dokaze kojima se te činjenice utvrđuju,
e. što se prigovorom zahtijeva.
(4) Ponuditelj, u slučaju iz stavka 2, svoj prigovor, s detaljnim obrazloženjem razloga za prigovor kao i svojim prigovornim zahtjevom, upućuje putem EOJN RH nakon čega stručno povjerenstvo Naručitelja ponovno vrši pregled i ocjenu ponuda u primjenjivom dijelu na koji se upućuje prigovorom te u roku ne dužem od sedam (7) dana donosi Odgovor o prigovoru ukoliko se prigovor odbija ili donosi novu Odluku o odabiru / poništenju ukoliko se prigovor usvaja.
(5) Ako prigovor sadržava kakav nedostatak koji onemogućuje postupanje po prigovoru, odnosno ako je nerazumljiv ili nepotpun, Naručitelj će putem Modula jednostavne nabave pozvati podnositelja prigovora da u roku od tri (3) dana otkloni nedostatak, uz upozorenje na pravne posljedice ako to u određenom roku ne učini. Prigovor koji nije dostavljen putem modula jednostavne nabave u EOJN RH odbacit će se.
(6) Podnošenje prigovora odgađa sklapanje ugovora ili izdavanje narudžbenice.

(7) U slučaju da prigovor nije uložen u roku iz stavka 2. ovog članka, Odluka o odabiru / poništenju postaje izvršna istekom navedenog roka, u suprotnom ista postaje izvršna dostavom Odgovora o prigovoru, odnosno dostavom nove Odluke o odabiru / poništenju.
(8) Na Odgovor o prigovoru odnosno novu Odluku o odabiru / poništenju nije dopušten prigovor.
Članak 19.

(1) U postupku odlučivanja o prigovoru ravnatelj može: 

1. obustaviti postupak po izjavljenom prigovoru, ako gospodarski subjekt koji je izjavio prigovor odustane od prigovora, 

2. odbaciti prigovor koji je nedopušten, nepravodoban, izjavljen od neovlaštene osobe i u kojem nedostaci nisu otklonjeni u za to određenom roku, a po prigovoru se ne može postupiti, 

3. odbiti prigovor kao neosnovan, 

4. usvojiti prigovor te u tom slučaju poništiti odluku, postupak ili radnju u dijelu u kojem su zahvaćeni nezakonitošću. 

(2) Odluka o prigovoru dostavlja se podnositelju prigovora putem Modula jednostavne nabave. 

(3) Protiv odluke ravnatelja donesene povodom prigovora žalba nije dopuštena, ali se može pokrenuti upravni spor pred mjesno nadležnim upravnim sudom u roku od 30 dana od dana dostave odluke o prigovoru. 

(4) Podnositelju prigovora ne pripada pravo na naknadu troškova u povodu izjavljenog prigovora.
SKLAPANJE I IZVRŠAVANJE UGOVORA
Članak 20.

(1) Nakon što odluka o odabiru postane izvršna, Naručitelj može s odabranim ponuditeljem sklopiti ugovor o nabavi ili izdati narudžbenicu, ovisno o prirodi i vrijednosti nabave.

(2) Ugovor ili narudžbenica moraju biti u skladu s uvjetima iz poziva na dostavu ponuda i odabranom ponudom.

(3) Ugovor o nabavi ili narudžbenica predstavljaju pravni temelj za izvršenje nabave.

(4) U postupcima jednostavne nabave Naručitelj je dužan osigurati revizijski trag koji se sastoji najmanje od: zahtjeva za dostavu ponuda s dokazom o slanju gospodarskim subjektima, dostavljenih ponuda, zapisnika o pregledu i ocjeni ponuda (ako je primjenjivo), obavijesti/odluke o odabiru s dokazom slanja ponuditeljima (ako je primjenjivo), izdane narudžbenice ili sklopljenog ugovora te svih njihovih dodataka.

(5) Naručitelj je obvezan kontrolirati izvršenje ugovora kao i izvršenje po izdanim narudžbenicama te pravovremeno reagirati na svako kršenje ugovornih obveza.
(6) Tijekom izvršenja ugovora Naručitelj može s gospodarskim subjektom koji izvršava osnovni ugovor sklopiti dodatak ugovoru ili izdati dodatnu (novu) narudžbenicu ukoliko se za to ukaže opravdana potreba. 

(7) Povećanjem vrijednosti osnovnog ugovora nije moguće prijeći vrijednosne pragove iz članka 1. i članaka 10. i 11. ovog Pravilnika.
Članak 21.
(1) Naručitelj je obvezan voditi registar ugovora o nabavi u EOJN RH.
(2) Na vođenje registra na odgovarajući način se primjenjuju odredbe Zakona o javnoj nabavi.

PRIJELAZNE I ZAVRŠNE ODREDBE

Članak 22.
(1) Ovisno o predmetu nabave i potrebama Naručitelja, iako se radi o vrijednostima za koje prema odredbama Zakona o javnoj nabavi nije potrebno provođenje postupka javne nabave, Naručitelj zadržava pravo primjene određenih odredbi predmetnog Zakona, na način na koji se iste primjenjuju prilikom provođenja postupaka javne nabave.

Članak 23.

(1) Naručitelj će ovaj Pravilnik, kao i njegove izmjene i dopune, objaviti na svojim internetskim stranicama te učiniti dostupnim u EOJN RH.

Članak 24.
(1) Postupci jednostavne nabave pokrenuti do stupanja na snagu ovoga Pravilnika dovršiti će se prema odredbama pravilnika koji je na snazi u vrijeme početka postupka.

Članak 25.
(1) Ovaj Pravilnik stupa na snagu danom. ____________________ 2026. godine. 
Članak 26.

(1) Stupanjem na snagu ovog Pravilnika, prestaje važiti Pravilnik o provedbi postupka jednostavne nabave, Klasa: 007-01/23-02, Urbroj: 251-489-23-7-01 od 10. srpnja 2023. godine.

KLASA:

URBROJ:

ZAGREB,                                                                        

                                                                                       PREDSJEDNIK DOMSKOG ODBORA

        Marko Lukačević, prof.

                                                                                   ______________________________                     

                      
            
